送僧歸護國寺  其一
作者：錢惟演
朝代：宋

paragraphs: 曹溪有真嗣，是名大知識。
得法三十年，堂堂坐巖石。
忽徇雲璽招，暫屈冥鴻翼。
褰裳度王城，夙駕來軍壁。
陸泉正持戒，到溉方蔬食。
晨爐薝蔔霏，夜榻氍毹積。
金鉢稻脂香，瓊甌茗花碧。
高談入幽固，默對探虛寂。
學精西竺言，詩妙南朝格。
與游欣霧潤，鄙吝猶泉滌。
遽憶五芝春，悠然理歸策。
伊予病且老，末景如駒隙。
慙爲中軍帥，更玷台臣席。
無功翊熙明，何力當優績。
蓮社久棲心，華簪聊寄迹。
願辭食地封，永事彌天釋。